《饮东窗一首》
宋代·苏籀

丈夫蕴挟胸怀奇，浩然幅郁干虹霓。
俚蜺婉娈习和雅，窃笑胡为瓶井湄。
奈何平世事蹇蹇，奇士矫荦矜云为。
伏波不屑儿女暱，马革自诡排羌夷。
叔子逢时经庙略，入则造膝出诡辞。
燕公异礼集贤殿，笔削金泥玉检仪。
贾生前席觐宣室，立谈痛哭才几时。
敬通杜门老著述，言溢千纸罔设施。
肮脏黄冠遁丘壑，一旦端委偕龙夔。
愚生尚友千载后，读书探道无津涯。
猖狂置章留黼座，腐尘潦倒曾何裨。
世承朝恩万钧重，省思此去酬毫厘。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。